Man wat polisielede en self skiet glo van Suidlander-beweging | Maroela Media
Man wat polisielede en self skiet glo van Suidlander-beweging
Die man wat selfmoord gepleeg het ná hy 'n polisiebeampte en twee lede van die gemeenskapspolisiëringsforum (GPF) Vrydagaand geskiet het, was glo "ver regs".
Maroela Media het Saterdag oor die voorval berig wat by die 59-jarige man se huis in The Greenstraat, Robinpark in Randfontein, Gauteng, plaasgevind het. Die man was 'n vermeende lid van die verregsgesinde Suidlander-beweging, berig Beeld.
Luitenant-kolonel Katlego Mogale, 'n polisiewoordvoerder, het gesê die man het glo omstreeks 22:00 op die beamptes met 'n R1-aanvalsgeweer losgebrand, terwyl hulle sy huis vir ongelisensieerde vuurwapens deursoek het. "'n Skietery het uitgebreek waarna die man glo homself in 'n kamer toegesluit en homself doodgeskiet het."
Al drie beamptes is ernstig gewond, maar danksy hul koeëlvaste baadjies is hulle nie noodlottig beseer nie.
Mogale sê daar is beslag gelê op verskeie wapens en propaganda materiaal. Ao. Fanie Botha (37), asook Hannes Mulder en Byron Calvert van die Randfontein-GPF (albei 27) sterk tans in die hospitaal aan. Hul toestand is stabiel.